আজ থেকে বেশ কয়েক দিনের জন্য হাওড়া শাখায় বাতিল একাধিক ট্রেন

হাওড়া: ফের নিত্যযাত্রীদের কপালে চিন্তার ভাঁজ। আজ অর্থাৎ বৃহস্পতিবার থেকে টানা চারদিনের জন্য হাওড়া শাখায় বাতিল থাকতে চলেছে একাধিক রুটের ট্রেন! যার জেরে ফের যাত্রীদের সম্মুখীন হতে হবে ভোগান্তির।
তবে কেন ৪ দিন ধরে হাওড়া শাখায় বাতিল থাকছে একাধিক ট্রেন?

জানা, যাচ্ছে সিগন্যালিংয়ের কাজের জন্য বাতিল করা হয়েছে হাওড়া শাখা থেকে একাধিক রুটের ট্রেন। পূর্ব রেলের হাওড়া ডিভিশনের ডিআরএম সঞ্জীব কুমার এই বিষয়ে জানিয়েছেন, হাওড়া স্টেশনে ঢোকা এবং বেরোনোর লাইনের সংখ্যা বাড়ানোর কাজ চলবে, পাশাপাশি সিগনাল পয়েন্টের সংখ্যা বাড়ানোর কাজও চালু থাকবে। আর এই কাজের জন্য ভেঙে ফেলা হবে সালকিয়ায় ১২০ বছরের পুরানো বেনারস রোড ব্রিজ এবং হাওড়া ময়দান এর কাছে ৯১ বছরের পুরনো চাঁদমারি ব্রিজ। যার জন্যই আজ ২৩ জানুয়ারি থেকে রবিবার ২৬ জানুয়ারি পর্যন্ত বাতিল করা হয়েছে হাওড়া শাখা থেকে একাধিক ট্রেন।

আরও পড়ুন:শিয়ালদহ-ডানকুনি লাইনে ট্রেন বন্ধ, ভোগান্তিতে নিত্যযাত্রীরা

বাতিল থাকতে চলেছে, হাওড়া-ব্যান্ডেল রুটে ১৫ জোড়া ট্রেন এবং শেওড়াফুলি রুটে ১১ জোড়া ট্রেন। এছাড়াও বাতিলের তালিকায় রয়েছে, ব্যান্ডেল হাওড়া লেডিজ স্পেশাল।

তবে যাত্রীসুবিধার্থের কথা মাথায় রেখে চালানো হবে বেশ কিছু স্পেশাল ট্রেন। যাতে নিত্যযাত্রীদের সমস্যার সম্মুখীন হতে না হয়।

তবে এই কাজের ফলে ৪ দিন অসুবিধের সম্মুখীন হতে হলেও আখেরে উপকৃত হবেন যাত্রীরা। রেল সূত্রে দাবি, পুরোনো এই ব্রিজটি ভেঙে নতুন করে নির্মাণের ফলে সালকিয়ায় ট্রেন চলাচলের জায়গা ৩৬ মিটার থেকে বেড়ে ৬৬ মিটার হবে। একইভাবে হাওড়া ময়দান এলাকায় ট্রেন চলাচলের জায়গা ৬০ মিটার থেকে বেড়ে ১৩৪ মিটার হবে। যার জেরে আখেরে লাভ যাত্রীদেরই। ইতিমধ্যেই হাওড়া স্টেশনে যাত্রী ভিড়ের কথা মাথায় রেখে নতুন বছরের শুরু থেকেই তৈরি করা হচ্ছে বেশ কিছু নতুন প্ল্যাটফর্মও।

দেখুন অন্য খবর